**ПАРЛАМЕНТАРНИ ОДБОР ЗА СТАБИЛИЗАЦИЈУ И ПРИДРУЖИВАЊЕ**
**ЕВРОПСКE УНИЈЕ И СРБИЈЕ**
**(ПОСП)**

10. састанак

27. март 2019. године
Стразбур

ДЕКЛАРАЦИЈA и ПРЕПОРУКE

Парламентарни одбор за стабилизацију и придруживање Европске уније и Србије (ПОСП) одржао је свој десети састанак 27. марта 2019. године у Стразбуру, којим су копредседавали г. Едвард КУКАН, испред делегације Европског парламента, и г. Владимир ОРЛИЋ, испред делегације Народне скупштине Републике Србије.

У размени ставова са Одбором учествовали су:

* **Г. Југослав МИЛАЧИЋ**, саветник министра за европске интеграције и члан Преговарачког тима, у име Владе Србије,
* **Г. Ђорђе ЧИАМБА**, делегат министра за европске послове, у име румунског председавања Савету,
* **Г. Христос МАКРИДИС**, вршилац дужности начелника Одсека за Србију, Генерални директорат за суседство и политику проширења, у име Европске комисије,
* **Г. Клајв РАМБОЛД**, заменик начелника Одељења за Западни Балкан у Европској служби за спољне послове, у име Европске службе за спољне послове,

Чланови Парламентарног одбора за стабилизацију и придруживање разматрали су следеће теме:

* Тренутна ситуација у претприступним преговорима и односима између ЕУ и Србије;
* Дијалог између Београда и Приштине;

Парламентарни одбор за стабилизацију и придруживање, у складу са чланом 7. Пословника и чланом 125. Споразума о стабилизацији и придруживању Европске уније и Србије, упућује следећу декларацију и препоруке Савету за стабилизацију и придруживање и институцијама Србије и Европске Уније:

1. Поздравља континуирани напредак Србије у преговорима о приступању, што је довело до отварања 16 преговарачких поглавља, од којих су два привремено затворена; изражава подршку европској перспективи Србије за 2025. годину и подсећа да су за веродостојну перспективу проширења потребни одрживи напори и неповратне реформе; поздравља континуирану подршку грађана за приступање Србије Европској унији; позива Европску комисију и Владу Републике Србије да наставе координиране напоре како би ојачале свест грађана о практичним резултатима и видљивим предностима европских интеграција кроз активну комуникацију; наглашава значај процеса проширења као један од кључних приоритета и позива Европску унију да се придржава свог опредељења у том погледу;
2. Подсећа да је остваривање стабилног напретка земље у оквиру поглавља 23 и 24 о владавини права, као и у процесу нормализације односа између Београда и Приштине у оквиру поглавља 35 и даље од суштинског значаја за целокупну динамику процеса преговора, у складу са Преговарачким оквиром, и позива на остваривање опипљивог и одрживог напретка у том погледу; у светлу горенаведеног напретка, позива Савет и Комисију да подрже отварање додатних технички припремљених поглавља и наглашава потребу за информисаним, транспарентним, благовременим и конструктивним јавним расправама о ЕУ, њеним институцијама, као и предностима и импликацијама чланства, укључујући политичке реформе везане за приступање;
3. Жали због тренутног застоја у преговорима на високом нивоу у оквиру дијалога између Београда и Приштине уз посредовање ЕУ, због увођења такси од 100% на робу из Србије и Босне и Херцеговине од стране Приштине у новембру 2018. године; позива Приштину да без даљег одлагања укине ове мере, којима се крши дух Споразума о стабилизацији и придруживању (ССП) и текста Споразума о слободној трговини у Централној Европи (ЦЕФТА), понавља потребу за конструктивним ангажовањем у дијалогу како би се постигао свеобухватни и правно обавезујући споразум о нормализацији односа; понавља позив на пуно спровођење свих договора који су постигнути у дијалогу између Београда и Приштине уз посредовање ЕУ, а нарочито апелује да се успостави Заједница српских општина и да се спроведе договор о енергетици; поздравља континуирану посвећеност Београда дијалогу о нормализацији односа са Приштином;
4. Истиче важност парламентарне димензије у процесу приступања ЕУ, као и међусобну сарадњу између радних тела националних парламената и Европског парламента; понавља своју забринутост да би честа употреба хитног поступка и других парламентарних пракси могла умањити делотворност, квалитет и транспарентност законодавног процеса у парламенту, при чему не омогућавају увек довољно консултација са заинтересованим странама и широм јавношћу; истиче да је надзорна функција парламента веома значајна у овом процесу и да континуирана сарадња са организацијама цивилног друштва (ОЦД) може додатно ојачати његову улогу; поздравља мере које су предузете у циљу транспарентности и процеса консултација, укључујући јавна слушања, редовне састанке и консултације са Националним конвентом о Европској унији (НКЕУ), као важним делом поступка преговора; и похваљује сарадњу између релевантних парламентарних одбора, као и између Одбора за европске интеграције и НКЕУ; констатује да су надлежни одбори разматрали годишње извештаје независних државних институција и регулаторних тела за 2017. годину како би поднели своје предлоге закључака Народној скупштини и охрабрује редовну расправу о таквим извештајима, као и разматрање најновијих годишњих извештаја Европске комисије на седницама одбора;
5. Констатује бојкот парламентарних седница од стране дела опозиције, као и њихове протесте; осуђује насилни улазак у јавни медијски сервис, и наглашава да је парламент институција за решавање политичких разлика; позива све парламентарне политичке странке да се укључе у конструктивни вишестраначки политички дијалог, јер то представља основу функционалног парламента;
6. Констатује да је остварен одређени напредак у складу са препорукама ОЕБС/ОДИХР-а са претходних избора; истиче потребу за пуним спровођењем преосталих препорука из завршног извештаја Мисије ОЕБС/ОДИХР-а за посматрање избора, пре свега уважавајући приоритетне препоруке;
7. Понавља важност слободе изражавања и медија и позива на напредак у овој области; истиче важност превенције сваке могуће претње, застрашивања, узнемиравања, говора мржње и физичког насиља над новинарима, и у том смислу констатује прве кораке предузете на основу Споразума о сарадњи и мерама за подизање нивоа безбедности новинара између Тужилаштва, Министарства унутрашњих послова и новинарских удружења и позива на даље делотворне активности; позива на одлучно унапређење ситуације у погледу слободе изражавања и констатује тврдње о аутоцензури медија; позива на пуно спровођење медијских закона; поздравља достављање првог нацрта нове медијске стратегије припремљене на инклузиван начин; позива на унапређење културе новинарства и доследан рад Регулаторног тела за електронске медије; истиче важност потпуне транспарентности по питању власништва над медијима и финансирању медија; наглашава важност информисања грађана Србије о бенефитима процеса европских интеграција;
8. Констатује да постоји правни и институционални оквир у погледу националних мањина у Србији и позива на његово делотворније спровођење, посебно у областима образовања, званичне употребе мањинских језика и адекватне заступљености мањина у државној управи и правосуђу; поздравља чињеницу да су након избора за Националне савете националних мањина, који су одржани 4. новембра 2018. године, успостављени Национални савети националних мањина и наглашава чињеницу да су припадници националних мањинских заједница активно учествовали на изборима, о чему сведоче подаци о повећаном броју регистрованих бирача и знатно већи одзив бирача у односу на 2014. годину; похваљује Србију за одржавање таквих механизама и структура;
9. Потврђује да је Секретаријат Венецијанске комисије оценио да је предлог који је поднет Народној скупштини у новембру 2018. године пратио препоруке Мишљења Венецијанске комисије из јуна 2018. године; подсећа на потребу за јачањем независности и одговорности правосуђа у складу са овим предлогом кроз окончање уставних реформи које су у току; потврђује настојања предузета како би се повећали критеријуми за избор судија и тужилаца на основу заслуга, као и мере предузете у циљу даљег смањења броја заосталих предмета и усклађивања судске праксе; поздравља усвајање Закона о бесплатној правној помоћи и Закона о заштити података о личности;
10. Потврђује да је Србија почела да спроводи Закон о организацији и надлежности државних органа у сузбијању организованог криминала, тероризма и корупције; позива Србију да развије свеобухватнију евиденцију коначних пресуда, укључујући случајеве корупције на високом нивоу; подржава Србију да даље интензивира своје напоре у борби против корупције и организованог криминала и да у потпуности спроведе препоруке из извештаја о процени ГРЕКО, потврђујући да је усвојен Закон о лобирању; констатује текући процес ревизије Закона о спречавању корупције и напоре Србије у праћењу процене стручњака из ГРЕКО у погледу нацрта у светлу препорука ГРЕКО; усвојени закон треба да буде у складу са свим ГРЕКО препорукама и најбољим европским праксама и да има за циљ јачање Агенције како би имала своју кључну улогу на независан начин; наглашава континуирани значај завршетка спровођења Акционог плана договореног са Радном групом за финансијске мере (ФАТФ);
11. Констатује да је Србија остварила добар напредак ка успостављању функционалне тржишне економије; поздравља позитивне помаке у српској економији у смислу већег економског раста, смањења незапослености, стабилних цена и добрих буџетских перформанси; охрабрује даље напоре како би се одржао тренд раста, унапредила инвестициона клима, довршиле кључне структурне реформе и одржали добри фискални резултати; охрабрује Србију да настави са структурним реформама које су представљене у Програму економских реформи 2019-2021 (ЕРП);
12. Подстиче Србију, уз подршку и помоћ ЕУ, да постави амбициозне циљеве за 2030. годину у циљу декарбонизације, обновљиве енергије и енергетске ефикасности како би обезбедила неопходну енергетску транзицију у складу са Париским споразумом из 2015. године и са обавезама Енергетске заједнице засноване на пакету мера ЕУ - Чиста енергија за све Европљане; понавља свој позив Србији да креира своју енергетску политику у циљу смањења зависности од постојећег увоза гаса;
13. У потпуности препознаје значај оснаженог, отпорног и разноликог цивилног друштва као кључне компоненте сваког демократског система, препознатог и третираног као таквог;
14. Понавља позив Србији да постепено усклади своју спољну и безбедносну политику са политиком ЕУ, у складу са захтевима свог преговарачког оквира и захтевима из Споразума о стабилизацији и придруживању и изражава очекивање да ће се повећати ниво усклађености са ЗСБП ЕУ; похваљује активно учешће Србије у мисијама и операцијама ЗСОП ЕУ и у листи борбених група ЕУ, као и њене напоре да идентификује могућности за сарадњу са Европском одбрамбеном агенцијом;
15. Подсећа да су регионална сарадња и добросуседски односи суштински део проширења и процеса стабилизације и придруживања; наглашава потребу да регион превазиђе наслеђе прошлости и подстакне међусобно поверење и створи климу погодну за решавање отворених билатералних питања;
16. Изражава даљу подршку повећаној регионалној сарадњи у оквиру Берлинског процеса, укључујући и помирење; наглашава, међутим, да Берлински процес не може постати замена за процес проширења; позива на даљи развој регионалног економског простора (РЕП), који већ у овој фази има позитиван утицај на регионалне трговинске токове; поздравља недвосмислену подршку европској перспективи Западног Балкана која је поново потврђена на Самиту у Софији 17. маја 2018. године, као и усвајање Софијске декларације; подсећа на изјаву из Софијске декларације да је ЕУ одлучна да ојача и интензивира своје ангажовање на свим нивоима како би подржала политичку, економску и друштвену трансформацију региона, што укључује и повећану помоћ; поздравља усвајање заједничких декларација у оквиру Самита Западног Балкана одржаног 10. јула 2018. године у Лондону; поздравља потписивање Заједничке декларације о чистој енергији од стране министара енергетике и заштите животне средине у Подгорици 21. фебруара; поздравља чињеницу да ће Србија бити домаћин Дигиталног самита Западног Балкана 4. и 5. априла 2019. године и похваљује спремност Србије да потпише Регионални споразум о ромингу који ће додатно смањити трошкове роминга у региону и отворити пут за израду плана за смањивање трошкова роминга између Западног Балкана и ЕУ; поздравља чињеницу да следећи Самит Западног Балкана у оквиру Берлинског процеса, који се одржава у Познању, Пољска, 5. јула 2019. године, идентификује четири кључне теме: агенду повезивања, економску и пословну сарадњу, сарадњу цивилног друштва и културну сарадњу, као и безбедносну сарадњу у региону;
17. Похваљује финансијску помоћ ЕУ за Србију, ИПA II за период 2014-2020. за спровођење програма и пројеката, који ће допринети спровођењу политичких, економских, правосудних и институционалних реформи као предуслов за напредак Србије у процесу приступања ЕУ;
18. Наглашава важност приступа којим се процена напретка сваке земље врши на основу појединачних заслуга; наглашава недвосмислену подршку Србији у процесу европских интеграција и да треба да се одлучује о проширењу на основу појединачних резултата, без ризика да се кандидати за чланство међусобно успоравају у том процесу.